आखाँइन जातरा

आखाँइन जातरा, हिन्दू पंचांग के माघ महीने की पहली तारीख को मनाया जाने वाला कृषि उत्सव है। झारखण्ड में आखाँइन को ‘नव वर्ष’ के रूप में मनाते हैं। साल की शुरुआत मानकर इस दिन से ही सारे शुभ कार्य शुरू किये जाते हैं। किसान परंपरा के अनुसार इस दिन से ही खेत में पहला हल चलाकर खेती की शुरुआत करते हैं। वर्तमान समय में इसे जनजातीय और गैर जनजातीय किसान दोनों समुदायों द्वारा मनाया जाता है।

आखाँइन जातरा के साथ ही टुसू पर्व का आगाज हो जाता है। टुसू परब मुख्यत: भूमिज, कोरा, मुंडा, संथाल, खड़िया, हो, गोंड, चिक बड़ाइक, उरांव, खरवार, माहली, लोहरा, सबर, करमाली, कुड़मी महतो, लोधा, बागाल, भुइंया, गोंझू और अन्य समुदायों द्वारा धूमधाम से मनाया जाता है।

परिचय
झारखण्ड और पश्चिम बंगाल के कुछ क्षेत्रों में किसान माघ मास की पहली तारीख को आखाँइन जातरा के रूप में मानते हैं। इस दिन किसान अपने खेतों में पहला हल चलाकर कृषि कार्यों का शुभारंभ करता है, जिसे हलपुनहा भी कहा जाता है। प्रातः काल में, किसान अपने बैलों पर हल लगाकर खेतों में ले जाता है। जहां हल को ढाई चक्कर लगाया जाता है। आखाँइन जातरा के दिन भूमिज आदिवासी लोग "भेंजा बिंधा" (बिंधा परब) और कुड़मी महतो लोग "पीठा परब" भी मनाते हैं।

आधुनिक युग में, इस परंपरा में भी बदलाव होता गया। इसे किसी भी शुभ कार्यों के शुरुआत के लिए अच्छा दिन माना जाता है। शुभ कार्य जैसे - दुकान का शुभारंभ, व्यवसाय का शुभारंभ, घर की नींव डालना, ग्रहप्रवेश एवं विवाह योग्य लड़कों के लिए लड़की देखने का प्रारंभ भी इस दिन से ही होता है।

इन्हें भी देखें 

 टुसू पर्व

सन्दर्भ